**Melding om oppstart – Plan for idrett og friluftsliv 2024 – 2027 og invitasjon til informasjons- og dialogmøte 8. februar 2023.**

Bystyret vedtok 27. oktober 2022 å revidere Bodø kommunes *Plan for idrett og friluftsliv* for perioden 2024 – 2027. Planen skal inneholde en prioritert handlingsplan for årene 2024 – 2027, og en langsiktig, uprioritert plan for årene 2028 – 2035.

Tre resultatområder vil bli prioritert: idrett, friluftsliv og nærmiljø. Herunder idrettsanlegg, friområder, naturområder og nærmiljøanlegg.

Kulturkontoret følger opp det praktiske arbeidet med planen. Styringsgruppe er kommunedirektør, avdelingsdirektør for oppvekst og kultur, og kultursjef.

Det er utarbeidet en prosjekt- og framdriftsplan hvor sluttbehandlingen i bystyret er planlagt til februar 2024.

En politisk vedtatt plan for fagområdet er et vilkår for å kunne søke statlige spillemidler. Anlegg som det skal søkes spillemidler til, må være omtalt i planen. Kravet er stilt av Kulturdepartementet for å sikre behovsvurderinger i forhold til samfunnsmessige og idrettspolitiske mål. Planen skal bidra til å unngå at prioriteringer blir foretatt ut fra kortsiktige behov og på bakgrunn av særinteresser.

Bodø kommune ønsker at flest mulig skal engasjere seg. Vi ønsker synspunkter og innspill til planarbeidet. Det legges opp til bred medvirkning fra lag/foreninger, organisasjoner, skoler, barnehager og privatpersoner. I tillegg gjennomføres administrativt tverrfaglig samarbeid i kommunen og med andre offentlige instanser. Planarbeidet blir publisert på [**kommunens nettside**](https://bodo.smartbyene.no/processes/pfif2024-2027)**.**

Konkrete planer eller innspill/uttalelser om anlegg for idrett og nærmiljø leveres elektronisk via eget [**digitalt skjema for anlegg**](https://skjema.onacos.no/Bodo/kvittering.aspx?refid=1497246)**.** Alle anlegg som ønskes og/eller planlegges realisert eller rehabilitert i kommende fireårsperiode skal meldes inn via dette digitale skjemaet.

Bystyret har vedtatt planprogrammet (vedlagt). Sentrale temaer i dette arbeidet er:

* tilrettelegging av anlegg og områder for alle
* arealer
* estetikk og miljø
* oppvekst og nærmiljø
* folkehelse
* egenorganisert aktivitet og arrangementer
* muligheter for friluftsliv og ferdsel i naturen
* tilrettelegging for inkludering og mangfold
* organisering og samarbeid
* informasjon og kommunikasjon
* drift og vedlikehold

Har du innspill til noen av disse temaene eller andre tema som handler om idrett og friluftsliv send e-post til postmottak@bodo.kommune.no

**Frist for å gi innspill er 1. mars 2023**.

Det inviteres til åpent informasjons- og innspillsmøte i forbindelse med oppstarten:

**Dato: Onsdag 8. februar kl. 19:00 – 21:00**

**Sted: Bodø rådhus (Folkeforum)**